পুলিশি নথির সঙ্গে অ্যাডমিট কার্ডের নাম না-মেলায় বুধবার জামিন হল না ভাঙড়ের উচ্চমাধ্যমিক পরীক্ষার্থী আবদুল্লা বিন কাশেমের। তাকে জামিনে মুক্ত করতে উদ্যোগী                হয়েছিল শাসকদল।
গত ১৭ জানুয়ারি ভাঙড়ে সংঘর্ষে জড়িত থাকার অভিযোগে গ্রেফতার হয়েছিল কাশেম। পরে তার বিরুদ্ধে ইউএপিএ’র ১৬ এবং ১৮ ধারায় সন্ত্রাসমূলক কাজকর্ম এবং যড়যন্ত্রে লিপ্ত থাকার অভিযোগ আনে পুলিশ। কিন্তু সব মহলে সমালোচনা শুরু হওয়ায় ওই পরীক্ষার্থীর জামিনের ব্যাপারে উদ্যোগী হয় তৃণমূল। এদিন আদালতে জামিনের শুনানির সময় দেখা যায়, উচ্চমাধ্যমিকের অ্যাডমিট কার্ডে কাশেমের নামের সঙ্গে পুলিশি নথিতে থাকা নামের মিল নেই। ফলে আইনগত বাধা তৈরি হয়। এমনকী, কাশেমের বাবার নামও দুই জায়গায় দু’রকম রয়েছে।
আজ, বৃহস্পতিবার কাশেমের বাড়িতে গিয়ে নাম সম্পর্কে খোঁজখবর করতে যাওয়ার কথা মামলার তদন্তের দায়িত্বে থাকা আধিকারিকের। কাশেম-সহ ভাঙড় মামলায় আট অভিযুক্তের হয়ে সওয়াল করেন আইনজীবী সংগঠনের নেতা হাফিজুর রহমান ও তাঁর সহযোগী আব্দুর রউফ। বারুইপুর পুরসভার প্রাক্তন উপপুরপ্রধান হাফিজুর বর্তমানে তৃণমূলের সংখ্যালঘু সেলের সহ-সভাপতি। তিনি বলেন, “অতিরিক্ত জেলা আদালতের বিচারক ওই ছাত্রের পরিচয় নিয়ে নিঃসংশয় হওয়ার জন্য পুলিশের কাছে রিপোর্ট চেয়েছেন। ২৭ তারিখের মধ্যে আদালতকে ওই তথ্য দিতে হবে।” 
স্থানীয় বাসিন্দাদের একাংশের মতে, ভাঙড়ের ঘটনায় ধৃতদের আইনি সাহায্য দিতে বামেরা উদ্যোগী হওয়ার পর শাসকদলের তৎপরতা বাড়ে। তৃণমূল সূত্রের খবর, ধৃত আটজনের পরিবারের সদস্যদের নিয়ে তৃণমূল ভবনে যান শাসকদলের স্থানীয় নেতা কাইজার আহমেদ। সেদিনই শাসকদলের পক্ষ থেকে তাঁদের আশ্বস্ত করা হয় এ বিষয়ে প্রয়োজনীয় সাহায্য করা হবে। 
এদিন বারুইপুর এসিজেএম কোর্টে ভাঙড়-কাণ্ডে অভিযুক্ত নকশালনেত্রী শর্মিষ্ঠা চৌধুরী এবং প্রদীপ সিংহ ঠাকুরের জামিনের আবেদন জানানো হলে বিচারক মামলার কেস ডায়েরি চেয়ে পাঠান। পুলিশ তা না আনায় শুনানি এগোয়নি। আগামী ৮ মার্চ পর্যন্ত অভিযুক্তদের জেল হেফাজতের নির্দেশ দিয়েছেন বিচারক।